Joshua 9 | Beibele Inthaneteng | Phetolelo ya Lefase le Lefsa
9 Ya re gateetee ge dikgoši ka moka+ tšeo di lego ka mošono wa Noka ya Jorodane tšeo di dulago dithabeng le kua Shefela le go bapa le lebopo ka moka la Lewatle le Legolo+ gotee le go lebana le Libanoni,+ e lego tša Bahethe+ le Baamore, Bakanana,+ Baperetse,+ Bahefe le Bajebusi,+ di ekwa seo, 2 tša kwana go ipopa ngatana gore di yo lwa le Joshua le Baisiraele.+ 3 Badudi ba Gibeoni+ ba ile ba kwa seo Joshua a se dirilego Jeriko+ le Ai.+ 4 Ka gona, bona ba dira dilo ka bohlale+ gomme ba ikgobelela mefago le go rweša dipokolo tša bona mekotla e onetšego gotee le go tšea makuka a beine a onetšego, a palegilego gomme a rokilwe,+ 5 maotong a bona ba rwala diramphašane tše di onetšego tše di rokilwego, ba apara diaparo tše di onetšego, gomme dinkgwa ka moka tša mefago ya bona di be di omeletše e bile di rathagane. 6 Ke moka ba ya go Joshua mešašeng kua Giligala,+ ba re go yena le go banna ba Isiraele: “Re tšwa nageng ya kgole. Bjale dirang kgwerano+ le rena.” 7 Ge ba re’alo, banna ba Isiraele ba re go Bahefe:+ “Mohlomongwe le dula tikologong ya rena. Ka gona re ka dira bjang kgwerano le lena?”+ 8 Bona ba re go Joshua: “Re bahlanka ba gago.”+ Ke moka Joshua a re go bona: “Ke lena bomang, gomme le tšwa kae?” 9 Ge a re’alo, ba re go yena: “Bahlanka ba gago ba tlile mo ba etšwa nageng ya kgole kudu+ ka baka la leina+ la Jehofa Modimo wa lena, ka gobane re kwele ka botumo bja gagwe le ka tšohle tšeo a di dirilego Egipita,+ 10 le ka tšohle tšeo a di dirilego dikgoši tše pedi tša Baamore tšeo di bego di le ka mošola wa Noka ya Jorodane, e lego Sihoni+ kgoši ya Heshibone le Ogo+ kgoši ya Bashani, yoo a bego a le Ashitherothe.+ 11 Ka gona banna ba bagolo ba gabo rena le badudi ka moka ba naga ya rena ba itše go rena:+ ‘Tšeang mefago ya leeto le yo ba gahlanetša, le re go bona: “Re bahlanka ba lena.+ Bjale dirang kgwerano le rena.”’+ 12 Dinkgwa tše tša rena di be di fiša ge re be re di tšea e le mefago dintlong tša rena letšatšing leo re bego re etšwa re etla mo go lena, fela bjale di omile e bile di rathagane.+ 13 A ke makuka a beine ao re bego re a tladitše e sa le a mafsa, fela šea a palegile+ gomme diaparo tša rena le diramphašane tša rena šidi di onetše ka baka la leeto le letelele.” 14 Ge ba re’alo, banna ba Isiraele ba tšea mefago e mengwe ya banna bao, fela ba be ba se ba botšiša Jehofa.+ 15 Joshua a dira khutšo le bona+ a ba a dira kgwerano le bona ya go ba lesa gore ba phele, le dikgošana+ tša setšhaba tša ba enela sona seo.+ 16 Ya re bofelong bja matšatši a mararo, ka morago ga ge ba dirile kgwerano le bona, ba kwa gore batho bao ba dula kgauswi le bona le gore ba dula tikologong ya bona. 17 Ke moka bana ba Isiraele ba tšwa ba ya metseng ya bona letšatšing la boraro, metse ya bona e be e le Gibeoni,+ Kefira,+ Beerothe+ le Kiriathe-jearima.+ 18 Bana ba Isiraele ba ile ba se ba bolaye, ka gobane dikgošana tša setšhaba di be di ba enetše+ ka Jehofa Modimo wa Isiraele.+ Setšhaba ka moka sa ngongoregela dikgošana.+ 19 Ge dikgošana di ekwa seo tša re go setšhaba ka moka: “Ge e le rena re ba enetše ka Jehofa Modimo wa Isiraele, ka baka leo ga re a dumelelwa go ba gobatša.+ 20 Se re tlago go ba dira sona ke go ba lesa gore ba phele, gore re se ke ra galefelwa ke Modimo ka baka la keno yeo re ba enetšego yona.”+ 21 Dikgošana tša re go setšhaba: “Ba leseng ba phele gomme e be bao ba rwalelago setšhaba ka moka dikgong le go se gela meetse,+ go etša ge dikgošana di ba holofeditše.”+ 22 Joshua a bitša batho ba Gibeone a bolela le bona, a re: “Ke ka baka la’ng le re radiile, la re: ‘Re dula kgole kudu le lena,’+ mola e le gore le dula kgauswi le rena?+ 23 Bjale le rogakilwe,+ le ka se tsoge le tlogetše go ba makgoba+ le bao ba rwalelago ntlo ya Modimo wa ka dikgong le go e gela meetse.”+ 24 Ke moka ba araba Joshua ba re: “Ke ka gobane bahlanka ba gago ba boditšwe tsebe go kwa gore Jehofa Modimo wa lena o laetše Moshe mohlanka wa gagwe gore o tla le nea naga ye ka moka le go fediša badudi ka moka ba naga pele ga lena,+ gomme re ile ra tšhogela meoya ya rena ka baka la lena,+ ka gona ra dira sona se.+ 25 Šefa re gafetšwe seatleng sa gago. Re dire feela kamoo o bonago go lokile e bile go le botse mahlong a gago.” + 26 A ba dira ka mokgwa woo gomme a ba hlakodiša seatleng sa bana ba Isiraele, ba se ke ba ba bolaya.+ 27 Ke moka Joshua letšatšing leo a ba dira+ bao ba rwalelago setšhaba le aletare ya Jehofa dikgong le go di gela meetse,+ go ba go fihla lehono, lefelong leo Modimo a le kgethago.+